钦定古今图书集成/明伦汇编/氏族典/第066卷 > 《苏州府志》 > 朱博
## 钦定古今图书集成/明伦汇编/氏族典/第066卷 > 《苏州府志》 > 朱博

按《汉书朱博传》：“博字子元，杜陵人也。伉侠好交，随从
士大夫，不避风雨。是时萧育、陈咸以公卿子著材知
名，博皆友之矣。以太常掾察廉，补安陵丞，历曹史列
掾，出为督邮书掾，而陈咸坐漏泄省中语下狱。博去，
吏诈为医，入狱见咸，具知其所坐罪，又变姓名为咸
验治，卒免咸死罪，以此显名。成帝即位，王凤秉政，奏”
陈咸为长史，荐萧育、朱博。凤奇之，举博栎阳令，迁冀
州刺史。博本武吏，不更文法，及为刺史，行部吏民数
百人遮道自言官寺尽满，欲以观试博。博心知之，告
外趣驾，驻车，决遣四五百人，吏民大惊。徙为并州刺
史。迁琅邪齐部，舒缓养名。博视事数年，大改其俗，以
高第入守左冯翊，网络张设，敢诛杀，然亦纵舍，时有
大贷，下吏以此为尽力。迁为大司农，坐法左迁犍为
太守，徙山阳，病免。复征为光禄大夫，迁廷尉职，典决
疑。恐为官属所诬，召正监掾史共撰前世决事吏议
难知者数十事，博为平处其轻重，十中八九，官属咸
服。每迁徙易官，所到辄出奇谲。哀帝即位，为光禄大
夫，迁京兆尹，数月，为大司空。博奏“大司空官可罢，复
置御史大夫。”哀帝从之，迺更拜博为御史大夫。博为
人廉俭，不好酒色游宴，然乐士大夫为郡守九卿，宾
客满门，欲仕宦者荐举之，欲报仇怨者解剑以带之，
以此自立，然终用败。初，哀帝祖母定陶太后欲求称
尊号，傅喜、孔光、师丹共持正议，傅晏谄谀顺指。会博
新征，用为京兆尹，与交结，谋成尊号。繇是师丹先免，
博代为大司空，数燕见，奏封事。上遂罢喜，免光为庶
人，以博代光为丞相，封阳乡侯。傅太后怨傅喜不已，
风丞相奏免喜侯。上知傅太后素常怨喜，疑博承指，
诏左将军彭宣杂问。宣等劾奏博，诣廷尉狱。博自杀，
国除。